Source: https://aegviidu.edu.ee/index.php?option=com_content&amp;view=category&amp;id=19&amp;Itemid=136
Timestamp: 2019-08-23 20:03:41+00:00
Document Index: 4654271

Matched Legal Cases: ['§ 10', '§ 3', '§ 5', '§ 6', '§ 8', '§16', '§ 14', '§ 14']

Hoolekogu protokoll 10.04.2019
Algus: 18.35 Lõpp: 20.00
Võtsid osa: Urmas Jegorov, Anneliis Liblik, Lilja Piibeleht-Tarassov, Tauno Tampere, Tiina Steinberg, Thea Luik
Puudus: Kerli Kivisoo, Marge Raja, Raili Stina Reidla
1.Kooli arengukava koostamine
2.Kooli sisehindamise arutelu
3. Tööplaani ülevaatamine
4. Lastevanemate tähelepanekud kehalise kasvatuse tundide korraldamisel ja kooli info manageerimine
5. Kooli üldine seisukord
1. Kooli arengukava koostamine
Aegviidu Kooli arengukava kehtib aastani 2020. Kaarel Mäesalu ja Tiina Steinberg rääkisid, et aasta alguses toimunud lastevanemate koosolekul, mille eesmärgiks oli läbi viia SWOT analüüs, oli lapsevanemaid vähe. Seetõttu on vajalik lapsevanemate arvamuse väljaselgitamine kas mõnel muul viisil või läbi uue koosoleku. Üks võimalus arengukava koostamisel lastevanemate arvamuse väljaselgitamiseks on suunatud küsimused lapsevanemate rahuloluküsitluse raames. Tiina Steinberg tegi ettepaneku võtta arengukava koostamine uuesti päevakorda sügisest, kui on valminud sisehindamise aruanne ja uus õppeaasta käivitunud. Arengukava tegevuskava võib üle vaadata igal aastal.
1.1 Hoolekogu nõustub Aegviidu Kooli arengukava uuendamise protsessi alustamisega uuel õppeaastal. Arengukava lõplikult peab valmis olema 2020. aasta sügiseks.
2. Kooli sisehindamise arutelu
Tiina Steinberg selgitas, et sisehindamise aruanne peab olema valmis hiljemalt uue õppeaasta alguseks. Kaarel Mäesalu tundis huvi, kas arengukava eesmärgid kajastuvad ka sisehindamise aruandes ja millele tugineb juhtimist puudutavas analüüsiosas direktor kui dokumendi koostaja. Tiina Steinberg kinnitas, et analüüsivas osas tuginetakse lisaks rahuloluküsimuste tulemuste analüüsile ka arengukavas püstitatud eesmärkidele. Juhtimise hindamisel on sisendiks nii õpetajate kui lapsevanemate rahuoluküsitluses antud hinnang.
Enne aruande koostamist ja kinnitamist vajab ülevaatamist „Aegviidu kooli sisehindamise kord“. Seni kasutusel olnud dokument on koostatud kümmekond aastat tagasi. Sisseviimist vajavad parandused, mis tulenevad seadusemuudatustest. Kui varaseamalt tuli aruanne koostada kord kolme aasta jooksul, siis nüüd võimaldab seadus aruande koostamist üks kord arengukava perioodi jooksul. Sisehindamise korra üks osa on ka rahuloluküsitluse küsimustik. Küsimustikku ei ole mõistlik muuta sisehindamise perioodi jooksul, küll aga enne uue perioodi algust. Uue küsimustiku koostamisel saab abiks olla ka hoolekogu. Sisehindamise korra kinnitab direktor.
Tehti ettepanek jätta küsimustikust välja skaala ja anda vanematele võimalus ainult sõnaliseks vastamiseks. Tiina Steinberg selgitas, et kuna tulemusi on vaja analüüsida, siis sõnalisi vastuseid ei ole võimalik loetleda. Tehti ettepanek, et sõnalise tagasiside (põhjendamise) andmise võimalus peaks olema iga küsimuse juures ja mõne vastuse puhul peaks põhjendamine olema kohustuslik.
1.1 Hoolekogu tutvus sisehindamise korra eelnõuga, täiendavaid ettepanekuid ei tehtud.
1.2 Direktor saadab rahuloluküsitluse praeguse põhja muudatuste ja täienduste tegemiseks hoolekogu liikmetele. Liikmetelt oodatakse ettepanekuid hiljemalt 29. aprilliks.
1.3 Sisehindamise aruande saadab direktor hoolekogu liikmetele tutvumiseks hiljemalt 2019. aasta 33. nädalal.
Tööplaani ülevaatamine
Vastavalt tööplaanile pidi sisehindamise aruandega tutvumine toimuma veebruaris. Lepiti kokku, et dokument vaadatakse üle augustikuus.
Tauno Tampere tõi välja probleemi, et e-koolis olev informatsioon ei ole alati piisav ja et seda ei panda üles mõistlikul ajal. Kui info pannakse üles väga hilja õhtul, siis ei pruugi lapsevanem seda näha. Suurim probleem on liikumistundidega, kuna lastel puudub informatsioon kas kaasa võtta sise- või õueriided. Tiina Steinberg selgitas, et kevad- ja sügisperioodil peavad õpilased arvestama selle võimalusega, et tund võib toimuda õues. Kolmapäevased tunnid on üldjuhul kõik õues, muudatus võib tulla ainult siis kui väljas on väga halvad ilmaolud ja õpetaja jooksvalt otsustab teha tunni saalis.
Hoolekogu tegi direktorile ettepaneku julgustada õpetajad jagama võimalikult palju infot õpilastele ja ka e-koolis.
Kaarel Mäesalu tundi huvi, mis seis on koolimaja tuulekastide ja vihmaveerennide korrastamisega, kas on plaanis fassaadi korrastada? Tiina Steinberg selgitas, et sellega tegeleb koolipidaja. On ühendust võetud ehitusfirmaga, kes tuleb vaatab probleemkohad üle ja teeb hinnapakkumise. Fassaadi uuendamisega hetkel ei tegeleta, sest on suuremaid murekohti, mis vajavad kiiret lahendust, nt wc-de väljaehitamine teise asukohta.
Toimus arutelu Aasta õpetaja valimise teemal. Idee valida aasta õpetaja tuli hoolekogult. Eelmisel õppeaastal anti see ülesanne õpilasesindusele. Iga õpilane sai anda ühe hääle ja soovi korral ka oma valikut põhjendada.
Otsustati, et ka käesoleval õppeaastal viib valimise läbi õpilasesindus. Häälte kokkulugemist ei vii läbi õpilased, vaid see ülesanne antakse mõnele kooli töötajale. Direktor tegi ettepaneku, et kuna eelmisel aastal said kolm õpetajat suhteliselt võrdsel tasemel hääli, siis on tema soov ära märkida lisaks aasta õpetajaks valitud õpetajale ka 1-2 nominenti, kes on enim hääli saanud.
Hoolekogu protokoll 05.12.2018
Algus: 18.45 Lõpp: 21.00
Võtsid osa: Urmas Jegorov, Anneliis Liblik, Kerli Kivisoo, Tiina Steinberg, Thea Luik
Puudus: Lilja Piibeleht-Tarassov, Tauno Tampere, Marge Raja, Raili Stina Reidla
Aegviidu Kooli põhimääruse muutmine.
Hoolekogu 2018/2019. õppeaasta tööplaani kinnitamine.
Aegviidu Kooli õppekava üldosa muutmine
1. Aegviidu Kooli põhimääruse muutmine
Kaarel Mäesalu selgitas, et kõigile hoolekogu liikmetele on tutvumiseks saadetud Aegviidu Kooli põhimääruse muutmise eelnõu. Eelnõuga muudetakse põhimäärust selliselt, et kooli pidaja (st volikogu) delegeerib kooli direktorile kooli vastuvõtu tingimuste ja korra ettevalmistamise, kehtestamise ja hoolekoguga kooskõlastamise.
1.1 Hoolekogu nõustub Aegviidu Kooli põhimääruse muutmisega.
Hoolekogu 2018/2019. õppeaasta tööplaani kinnitamine
K. Mäesalu selgitas, et koosolekul tuleb paika panna õppeaasta hoolekogu tööplaan. Tööplaan peab sisaldama olulisemaid teemasid, mis vajavad arutelu ja hoolekogu poolt arvamuse andmist.
T. Steinberg rääkis, et kuna kooli arengukava on kehtib 2020. aastani, siis tuleb juba 2019. aastal alustada arengukava läbivaatamise ja uuendamise protsessiga. Dokumendi koostamisse tuleb kaasata nii kooli personal, lapsed, lapsevanemad kui hoolekogu. Varasemalt on SWOT analüüsi teinud ainult kooli personal, uue arengukava koostamisel oleks soovituslik, et analüüsi teeks ka hoolekogu. Lapsevanematelt tagasiside saamiseks oleks võimalik korraldada jaanuaris-veebruaris lastevanemate koosolek. K. Mäesalu tegi ettepaneku, et ka vanematega on võimalik SWOT analüüs läbi viia ja töö lastevanemate koosolekutel võiks toimuda gruppides (erinevad kooliastmed).
Teise olulise dokumendina valmib 2019. aastal kooli sisehindamise aruanne, millele hoolekogu annab oma arvamuse ja kooskõlastuse. Sisehindamise aruande koostamine toimub Sisehindamise korra alusel, mis vajab samuti uuendamist.
1.1 Korraldada kooli lastevanemate koosolek, mille raames viiakse läbi rühmatöö, võimalusel kooliastmete kaupa, saamaks lapsevanematelt sisendeid koostatavasse arengukavasse. Koosolek toimub 23. jaanuaril 2019 algusega kell 18.30.
1.2 Sisehindamise kord vaadatakse üle koos sisehindamise aruande esmase tutvustusega. Direktor saadab uuendatud Sisehindamise korra eelnõu hoolekogu liikmetele tutvumiseks detsembri lõpus.
1.3 Kinnitati Aegviidu Kooli hoolekogu tööplaan (lisa) 2018/2019. õppeaastaks.
T. Steinberg tutvustas kooli soovi muuta õppekava üldosa peatükk 8 punkt 2.9. „Kokkuvõtva hindamise põhimõtted“ lisades alampunkti 2.9.8 järgmises sõnastuses: „Kokkuvõtval hindamisel arvestatakse kõiki hindeid, kuid võrdselt jaotuvate hinnete puhul on otsustavaks kontrolltöö hinne“.
1.1 Hoolekogu nõustub Aegviidu Kooli õppekava põhiosa muutmisega.
1) T. Steinberg rääkis, et soovib tänada meenega endiseid hoolekogu liikmeid (4 inimest), samuti tunnustada õpetaja Natella Krigulit, kes omandas loodusainete õpetaja kutse ja lapsi, kes on kooli edukalt esindanud. Lepiti kokku, et meened endistele hoolekogu liikmetele antakse üle kooli peol 7. detsembril ja seda teeb hoolekogu esimees.
2) K. Mäesalu tundis huvi, kas pikapäevarühma puudutavad mured on lahenenud. T. Steinberg selgitas, et on küll. Kuna lapsed osalevad paljudes huviringides, siis ei teki pikapäevarühma töös ülerahvastumist. Suuremad lapsed on teadlikud, et pikapäevarühma lastega koos söömiseks ei pea nad olema rühma nimekirjas.
3) Toimus arutelu toitlustamise teemal.
K. Mäesalu uuris, mis on saanud ideest tutvustada lastele erinevate maade toite. Selgus, et teemaga ei ole tegeletud. A. Liblik rääkis, et menüüs on küll uusi toite, aga lapsed ei lähe sageli uuendustega kaasa. U. Jegorov pakkus välja teemapäevade korraldamise, nt leivapäev. T. Steinberg selgitas, et menüüle seab omad piirid toidupäeva maksumus. Menüü on hetkel 2-nadalase rütmiga, aga soov oleks muuta see 3-nädalaseks. Menüü osas tuleb lasteaiaga arutleda. Esialgne suund võiks olla tervislikkusele, nt võimalus valida mitme erineva salati vahel põhitoidu kõrvale ja võimalusel nt. üks kord kuus tavapärasest erinev menüü.
Hoolekogu protokoll 20.09.2018
Algus: 18.30 Lõpp: 20.25
Võtsid osa: Urmas Jegorov, Tiina Steinberg, Rutt Tüli, Lilja Piibeleht-Tarassov, Anneliis Liblik, Thea Luik, Piret Purcell, Kerli Kivisoo, Marina Ülevain
Puudus: Marian Rütman
2. Aegviidu Kooli õpilaste vastuvõtmise ja väljaarvamise tingimused ja kord
Aegviidu Kooli kodukorra muudatused
Direktor Tiina Steinberg tutvustas hoolekogu liikmetele Anija Vallavalitsuse eelnõud, millega vana „Hoolekogu moodustamise ja tegutsemise kord“ tunnistatakse kehtetuks. Abivallavanem Marge Raja tutvustas uut hoolekogu moodustamise- ja töökorda. Kui hoolekogu ülesanded on välja toodud kooli põhimääruses, siis antud kord reguleeribki seda, kuidas toimub liikmete kinnitamine koosseisu ja kuidas on reguleeritud edaspidine töö hoolekogus. Korra kinnitab vallavalitsus. Hoolekogu koosseisu kuuluvad lapsevanemad igast kooliastmest (ei tohi olla kooli töötajad), valla haridusvaldkonna, kooli õpilaste, õpetajate, vilistlaste ja kooli toetavate organsatsioonide esindajad, kusjuures lapsevanemate, vilistlaste ja kooli toetavate organisatsioonide esindajad peavad moodustama enamuse.
Toimus arutelu, kuidas toimida pärast töökorra kinnitamist. M. Raja soovitas anda lastevanemate koosolekul lühiülevaade hoolekogu senisest tööst. K. Mäesalu selgitas, et koosolekul ülevaade lapsevanematele kindlasti antakse ja plaan on eelnevalt lapsevanemaid läbi listi eesseisvatest muudatustest ka informeerida.
T. Steinberg tundis huvi, kas õpilaste esindaja peab osalema igal koosolekul. M. Raja selgitas, et peab. Samas kui on arutlusel teemasid, milles õpilase osalemine ei ole vajalik, saab alati päevakorra selliselt koostada, et õpilane osaleb ainult osade päevakorrapunktide arutelus.
Toimus arutelu konfidentsiaalsuse teemal. Ühiselt jõuti seisukohale, et teemades, mis vajavad konfidentsiaalsust, lepitakse jooksvalt kokku. Iga inimene peab aduma vastutust, mis talle on usaldatud.
1.1 Ettepanek muuta Aegviidu Kooli hoolekogu moodustamise kord ja töökorra § 10 järgmiselt: „Hoolekogu otsusega mittenõustumisel on huvitatud isikul õigus pöörduda avaldusega vallavalitsuse või kooli õppe- ja kasvatustegevuse üle riiklikku järelevalvet teostava asutuse poole otsuse õiguspärasuse kontrollimiseks alates otsuse avalikustamisest.“
1.2 Hoolekogu on tutvunud eelnõuga „Aegviidu Kooli hoolekogu moodustamise kord ja töökord.“
Abivallavanem Marge Raja tegi kokkuvõtte dokumenti sisseviidud muudatustest.
L. Piibeleht-Tarassov tundis huvi, kas tervisetõend on vajalik ka vahetusõpilasel. M. Raja selgitas, et vahetusõpilase eest vastutab vahendav organisatsioon, kes on vajalikud tervisedokumendid õpilaselt kandideerimisel juba küsinud.
K. Mäesalu tundis huvi, milles seisneb erinevus § 3 lg 2, kus sõna „nõustamiskomisjon“ on asendatud sõnaga „õppenõustamisteenus“. Marge Raja selgitas, et antud punktis pole oluline, kes on hinnangu väljastanud, vaid see, et on osutatud teenust ja nõustamist.
Arutleti teemal, et millal peab õpilane tagastama õpilaspileti kui ta arvatakse välja kooli õpilaste nimekirjast. Jõuti seisukohale, et õpilane peab õpilaspileti tagastama ainult siis, kui ta vahetab kooli enne põhikooli lõpetamist.
Marge Raja täpsustus peale koosolekut: „Haridus- ja teadusministri määrus "Õpilaspileti väljaandmise kord ja õpilaspileti vorm" § 5 sätestab:
Tulenevalt nn kõrgemalolevast seadusest jätame ka meie korda sisse selle, et õpilaspilet tuleb tagastada koolile.“
1.1. Ettepanek viia eelnõusse sisse järgmised muudatused:
1) Sõnastada § 6 lg 2 järgmiselt „Käesolevas paragrahvis nimetatud õpilasele koostatakse vajadusel individuaalne õppekava lähtudes eelnevast õpikogemusest ja arvestades kooli õppekava.“
2) Sõnastada § 8 lg 2 järgmiselt „Kõik muudatused kooli õpilaste nimekirjas vormistatakse kooli direktori käskkirjaga, mis sisaldab õpilase ees-ja perekonnanime, klassi, kuupäeva, koolist lahkumise korral ka põhjust ning viidet alusdokumendile (taotlus, õppenõukogu otsus, kooskõlastused jm).“
1.2. Hoolekogu on tutvunud eelnõuga „Aegviidu Kooli õpilaste vastuvõtmise ja väljaarvamise tingimused ja kord“ ja nõustub sisse viidud muudatustega.
3. Aegviidu Kooli kodukorra muudatused
Direktor Tiina Steinberg tutvustas muudatusi kooli kodukorras. Tähtsaim muudatus puudutab kooli päevakava – koolipäev algab 10 minutit hiljem, s.o. 8.30, mis võimaldab ühistranspordiga kooli tulevatel lastel õigeks ajaks kohale jõuda. Pikapäevarühm töötab kella 16.30ni. Päeva esimeses pooles kuni söögivahetunnini rakendatakse koolis nutivaba aega. Punkt 3.6 tuleneb seadusest ja lisatud kodukorda, et kõik oleksid sellega kursis.
Toimus arutelu seose punkt 4.4, mis keelab õpilasel kasutada õpetaja arvutit. Tehti ettepanek, et selle vältimiseks oleks mõistlik klassiuks lukustada ajal, mil õpetaja ei viibi seal.
Ettepanek muuta punkt 4.4. sõnastust järgmiselt „tarbida sõltuvust tekitavaid aineid;
Tehti ettepanek muuta punkti 10.1. Tervishoiuteenust koolis ei osuta enam perearst, vaid seda teeb tervishoiutöötaja. Hetkel on teenuse osutajaks Koolitervishoid OÜ.
1.1.Hoolekogu on tutvunud ja nõustub Aegviidu Kooli kodukorda sisseviidud muudatustega.
4. Koolivaheajad 2018/2019. õppeaastal
Tiina Steinberg tegi ettepaneku, et seoses 1. septembril, mis oli laupäev, alanud kooliaastaga oleks mõistlik muuta suvise koolivaheaja algust ja tuua see üks päev ettepoole, st vaheaeg algab 11. juuni 2019. Muus osas jäävad kehtima vaheajad, mis on kinnitatud haridus- ja teadusministri määrusega.
1.1. Hoolekogu annab nõusoleku valdkonna eest vastutava ministri kehtestatud koolivaheaegade muutmiseks.
1) Ettepanekud 2018/2019 aasta eelarvesse:
L. Piibeleht-Tarassov juhtis tähelepanu hoone tuulekastide ja ka välisfassaadi kehvale seisule ning tegi ettepaneku võtta hinnapakkumised ja planeerida järgmise aasta eelarvesse vahendid tuulekastide kordategemiseks.
K. Mäesalu tegi ettepaneku uuendada kooli jalgrattahoidjaid. L. Piibeleht-Tarassov pakkus välja, et kui jalgrattahoidjate ehitamine eelarvesse ei mahu, võib kaaluda nende tegemist talgute korras.
T. Steinberg selgitas, et koolimaja välisfassaadi korrastamine on kooli arengukavas ühe tegevusena planeeritud orienteeruvalt aastal 2020. Esimese asjana soovib ta korrastada aga koolimaja WCd, samuti on plaanis järgmisel aastal söögisaali väljaehitamine. Käesoleval aastal remonditakse arvutiklassi põrand.
2) Lepiti kokku järgmine hoolekogu koosoleku toimumise aeg 16. oktoober 18.30-20.30.
Hoolekogu protokoll 18.04.2018
Viimati uuendatud: 08 Mai 2018
Algus kell 18:30, lõpp kell 20:40
Juhatas Kaarel Mäesalu
Võtsid osa: Urmas Jegorov, Tiina Steinberg, Kertu Noor, Rutt Tüli, Marian Rütman,
Lilja Piibeleht-Tarassov, Anneliis Liblik, Thea Luik, Piret Purcell, Kerli Kivisoo,
Marina Ülevain
Aegviidu Kooli põhimääruse üle vaatamine
Aegviidu Kooli hoolekogu moodustamise ja tegutsemise kord
Aegviidu Kooli vaba ametikoha täitmiseks korraldatava konkursi läbiviimise kord
Aegviidu Kooli sisehindamise korra esmane arutelu
Aegviidu Kooli kevadised kooli siseruumide ja välisterritooriumi heakorra tööd
Aasta õpetaja valimine, õpilaste tunnustamine
Abivallavanem Marge Raja tutvustas hoolekogu liikmetele Aegviidu Kooli põhimääruse eelnõud, mille muutmise tingis nii kooli pidaja muutus kui seadusest tulenevate täpsustuste sisseviimise vajadus. Välja on jäetud üks ühele sõnastusega punktid, mis tulenevad PGSist, et vältida sagedast vajadust põhimääruse muutmiseks. Suurim muudatus seisneb kooli pidajas, õppe ja kasvatuse korralduse all on lahti kirjutatud õppekava välise tegevuse alused, lisatud on peatükk hoolekogu ülesannetest, kooli juhtimise osas täiendatud direktori ülesannete loetelu. Õpilaste ja vanemate õiguste ja kohustuste all on täpsustatud sõnastust ja lisatud vanematele kohustus pöörduda kooli ettepanekul koolivälise nõustamismeeskonna poole. Kooli majandamisel ja asjaajamisel on soovituslik lähtuda valla raamatupidamise ja asjaajamise kordadest.
K. Mäesalu: Hoolekogu tegutsemise kord sisaldab hoolekogu ülesandeid, kas need peavad jääma mõlemasse korda?
M. Raja: Hoolekogu tööülesanded jäävad põhimäärusesse, tegutsemise kord on hoolekogu töökord.
T. Steinberg: §16 lg 1 p 21 järgi on annab direktor hoolekogu ees aru. Kas direktor peab kõigil hoolekogu koosolekutel osalema?
M. Raja ja K.Mäesalu olid seisukohal, et direktori osalemine hoolekogu koosolekutel on vajalik.
Toimus arutelu teemal, kas hoolekogu on pädev arutama probleemsete õpilaste käitumist jt probleeme. M. Raja: Siin tuleb mängu isikuandmete kaitse seadus. Kõiki teemasid ei saa sellest tulenevalt hoolekogu käsitleda. Esmalt tuleb pöörduda ikka klassijuhataja ja direktori poole murede ja probleemidega, ka siis kui lapsevanem on pöördunud hoolekogu esimehe või liikme poole. Kool rakendab oma mõjutusmeetmeid ja kui need ei anna tulemust, arutatakse asja edasi koostöös valla laste ja perede spetsialistiga. Probleemide esinemisel personaliga, lasub nende lahendamise kohustus kooli juhil.
Ettepanek muuta põhimääruse eelnõus § 14 lg 5 p 2 sõnastust järgmiselt “kooli arengukava väljatöötamises;”.
Ettepanek jätta põhimääruse eelnõust välja § 14 lg 6.
Kiita Aegviidu Kooli põhimääruse eelnõu heaks.
Marge Raja andis ülevaate hoolekogu moodustamise ja tegutsemise korrast, mis erineb suuresti senini kehtinud korrast. Korras pole kinnitatud ajalist piirangut hoolekogu koosseisu tegutsemisele, samuti on liikmete arvuline koosseis määratlemata eeldusel, et ülekaalus on kooli lapsevanemate esindajad soovituslikult nii, et iga kooliaste kota oleks võrdselt esindatud. Liikmete valimine ei toimu kooli üldkoosolekul, vaid klassikoosolekute põhjal. Hoolekogusse kandideerida sooviv isik esitab avalduse hoolekogu esimehele, kes edastab ettepaneku liikme(te) kinnitamiseks vallavalitsusele. Hoolekogu ülesandeid käesolevas korras välja ei tooda, need on loetletud põhimääruses. Korras kajastuvad liikmete õigused ja vastutus, koosolekute korraldamine, ettevalmistamine ja läbiviimine, otsused ja nende täitmine, asjaajamine ja dokumentatsioon ning aruandlus.
T.Steinberg: Mis saab siis, kui laps lõpetab kooli? M. Raja: Siin teen ettepaneku, et hoolekogu vaatab koosseisu üle õppeaasta lõpus ja teeb ettepaneku liikme väljaarvamiseks.
K.Mäesalu: Millest tuleneb, et uus kord erineb liikmete valimisel ja määramisel suurel määral praegusest korrast ja mujal rakendatavatest kordadest. M. Raja: Eesmärk on ühtlustada korrad teiste valla haridusasutuste kordadega. Vallavalitsus peab olema koosseisu kinnitamisel veendunud, et lapsevanem on sellega nõus. Hoolekogu peab olema töövõimeline, inimesed omavahel klappima. Liikmed peavad mõistma, et neil on kohustus kõik materjalid läbi töötada.
Hoolekogu moodustamise kord ja töökord on võimalik kinnitada maikuus, kui volikogu on kooli põhimääruse vastu võtnud.
Vaadata arvamuse andmiseks hoolekogu moodustamise ja tegutsemise kord uuesti läbi järgmisel koosolekul.
3.1. “Aegviidu Kooli vaba ametikoha täitmiseks korraldatava konkursi läbiviimise kord” vaadatakse üle järgmisel hoolekogu koosolekul.
4.1. “Aegviidu Kooli sisehindamise kord” vaadatakse üle järgmisel hoolekogu koosolekul.
K. Mäesalu: Kas kool vajab hoolekogu ja lapsevanemate abi kevadistel heakorratöödel ja kooli siseruumides? T. Steinberg: Homme, s.o. 19. aprilli, kui kooli pedagoogiline personal on Kehras haridusfoorumil, on kooli tundides lapsevanemad. Samale päevale on kavandatud mitmed heakorratööd koolimaja ümbruses, kuhu kaasatakse lapsed 5.-9. klassini, samuti kevadlillede istutamine pottidesse. Talguid koolimaja territooriumil otseselt korraldada ei ole plaanis. Kool arutab ja annab vajadusel abisoovist lapsevanematele teada, nt vajab kärpimist õpetajate toa akna taga asuv puu.
6. Aasta õpetaja valimine, õpilaste tunnustamine
Marge Raja tutvustas Anija valla õpilaste tunnustamise korda. Õpilasi tunnustatakse põhikooli ja gümnaasiumi, kutsekooli ja huvikooli põhiõppekava heade või väga heade õpitulemuste korral rahalise toetusega. Kui laps lõpetab valla haridusasutuse, anna toetuse üle valla esindaja lõpuaktusel. Kui laps lõpetab kooli mujal, tuleb lapsevanemal toetuse saamiseks vallavalitsuse poole pöörduda. Õpilased saavad kingituse üldhariduskooli 5.-8. klassi ja 10.-11. klassi lõpetamisel kiituskirjaga või kutsekooli õppeaasta lõpetamisel hinnetega „5“. Maakondlikul või vabariiklikul olümpiaadil I-III koha saavutatud õpilast tunnustatakse samuti kingitusega.
R. Tüli: Kas Anija vallas sellist vastuvõttu, kuhu on lapsed vanematega kutsutud ei korraldata? M. Raja: Seda traditsiooni Anija vallas ei ole, samas on koolidel endil võimalus seda ise korraldada.
K. Mäesalu: Kuidas on toimunud seni aasta õpetaja valimine? T. Steinberg: Algatus aasta õpetaja valimiseks tuli hoolekogult. Algselt viidi koolis läbi arvutipõhine küsitlus, kus lapsed said avaldada arvamust kõigi õpetajate osas ja läbi selle selgitati lemmikõpetaja. Eelmisel aastal viis hääletuse läbi õpilasesindus. Kingituseks aasta õpetajale on olnud meene ja kinkekaart. R. Tüli: Ettepanek on, et kingitus oleks igal aastal ühtemoodi. T. Steinberg: Milline on hoolekogu seisukoht, kas soovite seda ise teha või palume seda ka käesoleval aastal teha õpilasesindusel?
6.1. Hoolekogu on seisukohal, et ka käesoleval aastal võiks aasta õpetaja valimise läbi viia õpilasesindus ja läbiviimist aitab korraldada õpilasesinduse koordinaator/kooli huvijuht.
Hoolekogu protokoll 14.03.2018
Hoolekogu protokoll 13.02.2018
Hoolekogu protokoll 06.09.2017